b"\n_START_ARTICLE_\nSonny Bono\n_START_SECTION_\nAsmeninis gyvenimas\n_START_PARAGRAPH_\nSonny Bono gim\xc4\x97 Detroite Amerikos ital\xc5\xb3 Jean ir Santo \xc5\xa1eimoje. Sonny tur\xc4\x97jo dvi vyresnes seseris Fran ir Betty._NEWLINE_Bono lank\xc4\x97 Inglewood\xe2\x80\x99o vidurin\xc4\x99 mokykl\xc4\x85 Inglvude Kalifornijoje, ta\xc4\x8diau jos nebaig\xc4\x97._NEWLINE_1954\xc2\xa0m. lapkri\xc4\x8dio 3 d. Bono susituok\xc4\x97 su Donna Rankin ir 1958\xc2\xa0m. bir\xc5\xbeelio 24 d. susilauk\xc4\x97 dukters Christine (\xe2\x80\x9eChristy\xe2\x80\x9c). Sutuoktiniai i\xc5\xa1siskyr\xc4\x97 1962 metais. 1964\xc2\xa0m. Bono ved\xc4\x97 daininink\xc4\x99 ir aktor\xc4\x99 Cher. 1969\xc2\xa0m. kovo 4 d. Bono ir Cher susilauk\xc4\x97 dukters Chastity. Po \xc5\xa1e\xc5\xa1eri\xc5\xb3 met\xc5\xb3 1975-aisiais pora i\xc5\xa1siskyr\xc4\x97. Tada Bono ved\xc4\x97 Susie Coelho, bet 1984\xc2\xa0m. i\xc5\xa1siskyr\xc4\x97. 1986\xc2\xa0m. jis susituok\xc4\x97 dar kart\xc4\x85, \xc5\xa1\xc4\xafkart su kur kas jaunesne u\xc5\xbe save Mary Whitaker. Jiedu susilauk\xc4\x97 dviej\xc5\xb3 vaik\xc5\xb3: s\xc5\xabnaus Chesare Elan Bono (gim\xc4\x97 1988\xc2\xa0m. baland\xc5\xbeio 25 d.) ir dukters Chianna Marie Bono (gim\xc4\x97 1991\xc2\xa0m. vasario 2 d.). Jis tapo scientologu, daugiausia d\xc4\x97l Mimi Rogers \xc4\xaftakos, ta\xc4\x8diau visuose oficialiuose dokumentuose, kampanijos med\xc5\xbeiagoje, interneto svetain\xc4\x97se ir kt. teig\xc4\x97, kad yra katalikas. Mary Bono taip pat lank\xc4\x97 scientologijos kursus._NEWLINE_Bono mir\xc4\x97 1998\xc2\xa0m. sausio 5 d. nuo su\xc5\xbealojim\xc5\xb3, patirt\xc5\xb3 kai atsitrenk\xc4\x97 \xc4\xaf med\xc4\xaf slidin\xc4\x97damas netoli South Lake Tahoe, Kalifornijoje.\n_START_SECTION_\nPramog\xc5\xb3 karjera\n_START_PARAGRAPH_\nBono savo muzikin\xc4\x99 karjer\xc4\x85 prad\xc4\x97jo \xc4\xafra\xc5\xa1\xc5\xb3 kompanijoje Specialty Records, kur jo daina \xe2\x80\x9eThings You Do to Me\xe2\x80\x9c buvo \xc4\xafra\xc5\xa1yta Sam Cooke, taip pat 7-ojo de\xc5\xa1imtme\xc4\x8dio prad\xc5\xbeioje dirbo agentu ir mu\xc5\xa1am\xc5\xb3j\xc5\xb3 muzikantu legendiniam \xc4\xafra\xc5\xa1\xc5\xb3 prodiuseriui Phil Spector'ui. V\xc4\x97liau tame pa\xc4\x8diame de\xc5\xa1imtmetyje jis sulauk\xc4\x97 s\xc4\x97km\xc4\x97s su tuometine savo \xc5\xbemona Cher, kaip vienas i\xc5\xa1 dueto Sonny & Cher nari\xc5\xb3. Nors Bono ra\xc5\xa1\xc4\x97, aran\xc5\xbeavo ir prodiusavo daug hit\xc5\xb3, toki\xc5\xb3 kaip \xe2\x80\x9eI Got You Babe\xe2\x80\x9c ir \xe2\x80\x9eThe Beat Goes On\xe2\x80\x9c, Cher susilauk\xc4\x97 daugiau d\xc4\x97mesio. Jis taip pat vaidino didel\xc4\xaf vaidmen\xc4\xaf Cher solo karjeroje ir para\xc5\xa1\xc4\x97 tokius hitus kaip \xe2\x80\x9eBang Bang (My Baby Shot Me Down)\xe2\x80\x9c ir \xe2\x80\x9eYou Better Sit Down Kids\xe2\x80\x9c._NEWLINE_Bono taip pat \xc4\xafra\xc5\xa1in\xc4\x97jo dainas ir kaip solo artistas, pasivadin\xc4\x99s Sonny, ta\xc4\x8diau tur\xc4\x97jo tik vien\xc4\x85 hit\xc4\x85 \xe2\x80\x9eLaugh At Me\xe2\x80\x9c. Daina 1965\xc2\xa0m. buvo i\xc5\xa1leista kaip singlas ir tapo Billboard Top 40 hitu. Koncertuose Bono dain\xc4\x85 pristatydavo \xc5\xbeod\xc5\xbeiais: \xe2\x80\x9eNor\xc4\x97\xc4\x8diau padainuoti savo hito popuri\xe2\x80\x9c. Kitas jo kaip solo artisto singlas buvo \xe2\x80\x9eThe Revolution Kind\xe2\x80\x9c, kuris u\xc5\xbe\xc4\x97m\xc4\x97 70-\xc4\x85j\xc4\x85 viet\xc4\x85. 1967\xc2\xa0m. Bono \xc4\xafra\xc5\xa1\xc4\x97 nelabai s\xc4\x97kming\xc4\x85 album\xc4\x85 Inner Views._NEWLINE_8-ojo de\xc5\xa1imtme\xc4\x8dio prad\xc5\xbeioje ir viduryje Sonny t\xc4\x99s\xc4\x97 darb\xc4\x85 su Cher, vesdamas populiari\xc4\x85 televizijos laid\xc4\x85 The Sonny and Cher Show, kuri CBS televizijoje buvo rodoma nuo 1971 iki 1974 met\xc5\xb3. Paskutinis j\xc5\xb3 pasiridymas kartu buvo laidoje Late Night with David Letterman 1987\xc2\xa0m. lapkri\xc4\x8dio 13 d., kur jie sudainavo \xe2\x80\x9eI Got You Babe\xe2\x80\x9c._NEWLINE_Bono t\xc4\x99s\xc4\x97 savo aktoriaus karjer\xc4\x85, vaidindamas nedidelius vaidmenis tokiuose \xc5\xa1ou kaip Fantasy Island ir The Love Boat. Jis suvaidino i\xc5\xa1prot\xc4\x97jus\xc4\xaf sprogdintoj\xc4\x85 Joe Selucci filme Airplane II: The Sequel ir Franklin Von Tussle filme Hairspray. Filme Men In Black Bono yra vienas i\xc5\xa1 keli\xc5\xb3 keist\xc5\xb3 \xc4\xaf\xc5\xbeymybi\xc5\xb3, kuriam\xc5\xb3 projektoriaus vaizd\xc5\xb3 ant sienos, kontroliuojam\xc5\xb3 ateivi\xc5\xb3 gyvenan\xc4\x8di\xc5\xb3 tarp m\xc5\xabs\xc5\xb3. 1986\xc2\xa0m. jis pasirod\xc4\x97 siaubo filme Troll. Paskutinis jo vaidmuo buvo televizijos seriale Lois & Clark: The New Adventures of Superman (I sezonas, IX epizodas), kuriame jis suvaidino mer\xc4\x85 Frank Berkowitz.\n_START_SECTION_\nPolitiko karjera\n_START_PARAGRAPH_\nBono \xc4\xafsitrauk\xc4\x97 \xc4\xaf politik\xc4\x85 patyr\xc4\x99s didel\xc4\xaf nusivylim\xc4\x85 vietos vald\xc5\xbeia, kai band\xc4\x97 atidaryti restoran\xc4\x85 Palm Springse, Kalifornijoje. Su radijo laid\xc5\xb3 ved\xc4\x97jo Marshall\xe2\x80\x99o Gilbert\xe2\x80\x99o, kaip jo kampanijos vadybininko, pagalba Bono tapo nauju Palm Springso meru. Jis \xc4\x97jo pareigas nuo 1988 iki 1992 met\xc5\xb3. Jis pad\xc4\x97jo padaryti miest\xc4\x85 labiau patraukliu verslui ir iniciavo Tarptautinio Palm Springso film\xc5\xb3 festivalio suk\xc5\xabrim\xc4\x85, dabar rengiam\xc4\x85 kasmet jo garbei._NEWLINE_1992\xc2\xa0m. Bono siek\xc4\x97 b\xc5\xabti nominuotas respublikon\xc5\xb3 kandidatu \xc4\xaf JAV Senat\xc4\x85, ta\xc4\x8diau nominacija atiteko konservatyvesniam Bruce\xe2\x80\x99ui Herschensohn\xe2\x80\x99ui, o i\xc5\xa1rinkta buvo demokrat\xc4\x97 Barbara Boxer. Po kampanijos Bono ir Herschensohn tapo artimais draugais. 1994\xc2\xa0m. Bono buvo i\xc5\xa1rinktas \xc4\xaf Atstov\xc5\xb3 r\xc5\xabmus atstovauti Kalifornijai. Jis buvo vienas i\xc5\xa1 dvylikos atstov\xc5\xb3 r\xc4\x97musi\xc5\xb3 \xc4\xafstatymo projekt\xc4\x85 i\xc5\xa1pl\xc4\x97sti autorines teises. Nors \xc4\xafstatymas niekada nebuvo priimtas Senate, pana\xc5\xa1us Senato \xc4\xafstatymas buvo priimtas po Bono mirties ir jo garbei pavadintas Sonny Bono Copyright Term Extension Act._NEWLINE_Jis kovojo u\xc5\xbe Saltono j\xc5\xabros i\xc5\xa1saugojim\xc4\x85 atkreipdamas visuomen\xc4\x97s d\xc4\x97mes\xc4\xaf \xc4\xaf sunki\xc4\x85 e\xc5\xbeero pad\xc4\x97t\xc4\xaf. Atstov\xc5\xb3 r\xc5\xabm\xc5\xb3 pirmininkas Newt Gingrich Bono vardu pasak\xc4\x97 kalb\xc4\x85 ant e\xc5\xbeero kranto._NEWLINE_David Maraniss ir Michael Weisskopf savo knygoje Tell Newt to Shut Up nurodo Bono kaip pirm\xc4\x85j\xc4\xaf asmen\xc4\xaf pripa\xc5\xbeinus\xc4\xaf Gingrich\xe2\x80\x99o vie\xc5\xa1\xc5\xb3j\xc5\xb3 ry\xc5\xa1i\xc5\xb3 problemas 1995 metais. Remdamasis savo didele kaip \xc4\xaf\xc5\xbeymyb\xc4\x97s ir prodiuserio patirtimi, Bono (anot Maraniss\xe2\x80\x99o ir Weisskopf\xe2\x80\x99o) pripa\xc5\xbeino, kad Gingrich\xe2\x80\x99o statusas pasikeit\xc4\x97 nuo politiko iki \xc4\xaf\xc5\xbeymyb\xc4\x97s, ir, kad Gingrich netur\xc4\x97jo leisti sau tokio pasikeitimo:_NEWLINE_Tu dabar esi \xc4\xaf\xc5\xbeymyb\xc4\x97, ... Taisykl\xc4\x97s \xc4\xaf\xc5\xbeymyb\xc4\x97ms yra kitokios. A\xc5\xa1 \xc5\xbeinau tai. A\xc5\xa1 buvau ten. A\xc5\xa1 buvau \xc4\xaf\xc5\xbeymyb\xc4\x97. A\xc5\xa1 buvau ir didesn\xc4\x97 \xc4\xaf\xc5\xbeymyb\xc4\x97. Bet leisk man pasakyti tau, kad tu elgiesi neteisingai. Tai n\xc4\x97ra politini\xc5\xb3 naujien\xc5\xb3 ap\xc5\xbevalga. Tai yra \xc4\xaf\xc5\xbeymyb\xc4\x97s statusas. Tau reikia patar\xc4\x97j\xc5\xb3. Tu turi suprasti, k\xc4\x85 darai. Tu turi suprasti \xc5\xbeiniasklaidos po\xc5\xbei\xc5\xabr\xc4\xaf \xc4\xaf \xc4\xaf\xc5\xbeymybes."